Азиатският фестивал в София събра над 18 000 лв. в подкрепа на недоносените деца

Събитието отбеляза рекордна посещаемост

Над 15 хиляди души привлече тазгодишното пето издание на Азиатския фестивал "Обединени в многообразието", който се проведе на 14 юни в София, превръщайки го в най-посещаваното издание досега. Събитието събра граждани и гости на столицата, за да отпразнуват пъстротата, богатството и духа на азиатските култури, както и да обединят сърцата си в подкрепа на най-малките герои на България и техните семейства.

Фестивалът се реализира благодарение на съвместните усилия на посолствата и дипломатическите мисии на Китай, Индонезия, Република Корея, Виетнам, Индия, Монголия, Палестина, Пакистан, Обединените арабски емирства и Кралство Камбоджа. Те предложиха богата програма с музикални и танцови изпълнения, демонстрации на бойни изкуства, работилници и щандове, където посетителите успяха да се потопят в атмосферата на различните азиатски култури. Събитието бе открито от почетния гост — вицепрезидента на Република България г-жа Илияна Йотова, както и от заместник-министъра на туризма Павлин Петров и заместник-кмета на София Иван Василев, които поздравиха участници и организатори.

“Цивилизациите се нуждаят от диалог и взаимно обогатяване. Всяка култура има своята красота, а красотите съществуват заедно в хармония”, подчерта в речта си Уан Мин — временно управляващ посолството на Китай в България. 

Към нейното послание се присъедини и вицепрезидентът на България, Илияна Йотова, която посочи на откриването, че културата е най-доброто лекарство в свят на конфликти и разделение, а Азиатският фестивал е емблема на развитие, сътрудничество и приятелство.

Един от основните акценти в програмата на Азиатския фестивал беше благотворителната томбола, средствата от която бяха дарени в подкрепа на Фондация „Нашите недоносени деца“. Фондацията е единствената организация в България, която работи за качествена грижа и ранна подкрепа за преждевременно родени деца и техните семейства у нас. Чрез продажбата на билети за томболата бяха събрани 6470,30 лв., а в дните след събитието участващите дипломатически мисии се включиха с допълнителни дарения в знак на подкрепа и съпричастност, с които общата сума достигна 18 430,80 лв.

Дарението за каузите на Фондация “Нашите недоносени деца” беше предадено по време на благодарствен прием, организиран от посолството на Народна Република Китай, който се състоя в Китайския културен център в София. На приема присъстваха представители на дипломатическите мисии, изложителите и партньорите на фестивала, които подчертаха значението на събитието за насърчаването на междукултурния обмен и социалната отговорност. 

Азиатският фестивал продължава да се утвърждава като едно от най-пъстрите и обичани културни събития в София, което събира хората в празник на традициите, изкуството и общите ценности. 


